กสิกรจับมือจีนทุ่มเงิน8พันล. กวาดเอสเอ็มอี
กสิกรไทยผนึก ICBC เชื่อมบริการการเงินระหว่างกัน 8,000 ล้านบาท
18 ส.ค. 2554

กสิกรไทยผนึก ICBC เชื่อมบริการการเงินระหว่างกัน 8,000 ล้านบาท
นายบัณฑูร ล่ำซำ ประธานเจ้าหน้าที่บริหารและกรรมการผู้จัดการ ธนาคารกสิกรไทย เปิดเผยว่า ธนาคารกสิกรไทยได้ลงนามในสัญญาทางการเงินและความร่วมมือทางธุรกิจกับธนาคารเพื่ออุตสาห กรรมและการพาณิชย์แห่งประเทศจีน (ICBC) ในวงเงิน 8,000 ล้านบาท เพื่อเสริมศักยภาพการให้บริการทางการเงินของ 2 ธนาคารทั้งในประเทศจีนและไทย ในการสนับสนุนสินเชื่อสำหรับโครงการต่างๆ การปล่อยกู้ร่วมในโครงการขนาดใหญ่ การโอนและชำระเงินระหว่างประเทศ การแนะนำลูกค้าให้แก่กัน ตลอดจนการพัฒนาเพิ่มทักษะและฝึกอบรมพนักงาน
ทั้งนี้ ธนาคารกสิกรไทยจะนำวงเงินในสัญญาดังกล่าวเป็นเงินทุนสำหรับธนาคารกสิกรไทย สาขาเสิ่นเจิ้น เพื่อใช้ในการปล่อยกู้ธุรกิจเอสเอ็มอีในประเทศจีน โดยปีนี้ได้ตั้งเป้าปล่อยกู้ 1,200 ล้านหยวน เพื่อตอบสนองความต้องการสินเชื่อเอสเอ็มอีจีนกว่า 42 ล้านราย 
นอกจากนี้ ธนาคารกสิกรไทยยังวางแผนจะยกระดับสาขาเป็นธนาคารพาณิชย์ต่างชาติท้องถิ่นในปี 2556 ด้วย เพราะเห็นว่าตลาดการเงินจีนมีขนาดใหญ่มาก และมีโอกาสเติบโตสูง มีอุปสงค์สินเชื่อในตลาดมากกว่าอุปทานที่ธนาคารพาณิชย์ของจีนจะสามารถให้ได้